2022.12.14.
HU
Az Európai Unió Hivatalos Lapja
C 475/1
IV (Tájékoztatások)
AZ EURÓPAI UNIÓ INTÉZMÉNYEITŐL, SZERVEITŐL, HIVATALAITÓL ÉS ÜGYNÖKSÉGEITŐL SZÁRMAZÓ TÁJÉKOZTATÁSOK
EURÓPAI PARLAMENT A COSAC LXVIII.
PLENÁRIS ÜLÉSE Prága, 2022. november 13–15.
A COSAC LXVIII.
ülésének hozzájárulása (2022/C 475/01)
Ukrajnáról (1)
A COSAC a lehető leghatározottabban elítéli az Oroszország által Ukrajna, egy szuverén és demokratikus állam ellen provokáció nélkül és indokolatlanul indított jogellenes inváziót.
Elítéli továbbá Belarusz részvételét az Oroszország által végrehajtott katonai agresszióban.
(2)
A COSAC elítéli az Ukrajna nemzetközileg elismert határain belüli régiókban Oroszország által tartott jogellenes álnépszavazásokat és Ukrajna Donyeck, Herszon, Luhanszk és Zaporizzsja régiójának Oroszország általi jogellenes annektálási kísérletét.
Oroszország egyoldalú döntései szándékosan megsértik az ENSZ Alapokmányát, és figyelmen kívül hagyják a szabályokon alapuló nemzetközi rendet.
Oroszország nem rendelkezik legitim alappal semmilyen fellépéshez Ukrajna területén.
(3)
A COSAC megdöbbentőnek tartja és határozottan elítéli Oroszország Ukrajna elleni rakéta- és kamikazedróntámadásait, melyek a polgári és energiainfrastruktúrára, illetve oktatási intézményekre irányulnak, otthonokat rombolnak le és civileket gyilkolnak meg.
A COSAC kijelenti, hogy ezek a tettek emberiesség elleni bűncselekmények, ezért felhívja a nemzeti parlamenteket arra, hogy a jelenlegi orosz rendszert nyilvánítsák terrorista rezsimnek.
(4)
A COSAC felszólította Oroszországot, hogy haladéktalanul és feltétel nélkül szüntesse be katonai lépéseit, vonjon vissza minden fegyveres erőt és katonai felszerelést Ukrajna teljes területéről, és hogy kössön Ukrajna területi integritásának, szuverenitásának és függetlenségének teljes körű tiszteletben tartásán alapuló igazságos békét.
(5)
A COSAC felszólít egy különleges nemzetközi büntetőtörvényszék létrehozására, hogy biztosítsa az agresszió bűntettéért való elszámoltathatóságot, és felszólít az Ukrajnában elkövetett háborús és más, a nemzetközi jog szerinti bűncselekmények üldözésére és megbüntetésére, többek között az egyetemes joghatóság elvének végrehajtása révén.
(6)
A COSAC felszólít egy, a nemzetközi joggal összhangban lévő hatékony mechanizmus létrehozására, amely az uniós szankciók eredményeként befagyasztott egyéni és nemzeti eszközöket lefoglalja és ezeket az eszközöket az Ukrajnának és lakosságának az orosz agresszió által okozott károk megtérítésére használja.
A COSAC felszólítja Oroszországot az Ukrajnának okozott vagyoni és nem vagyoni károk teljes megtérítésére.
(7)
A COSAC felszólítja az EU vezetőit az Oroszországgal és Belarusszal szembeni szankciók további megerősítésére, annak érdekében, hogy megállítsák a provokáció nélküli orosz agressziót.